Det bliver et joint venture bestående af tre italienske entreprenørvirksomheder og en italiensk brorådgiver, der skal bygge den nye Storstrømsbro. Desuden har man benyttet det danske firma EKJ Rådgivende Ingeniører.

Det vindende joint venture består af Itinera, Condotte og Grandi Lavori Fincosit med Seteco Ingegneria som underrådgiver.

Det oplyser Vejdirektoratet i en pressemeddelelse. Det er også Vejdirektoratet, der har valgt de pågældende firmaer til at stå for byggeriet, der har en samlet pris på forventeligt omkring 2,1 milliarder kroner.

Inklusive nedrivning af den gamle bro ventes prisen dog at løbe op i 4,1 milliarder

Af meddelelsen fremgår det også, at byggeriet kommer til at foregå på Masnedø. Nakskov Havn bliver dermed forbigået. Det bliver det areal, hvor Masnedø Gartneri ligger, at broelementerne skal bygges.

Vejdirektoratet havde ellers peget på Nakskov Havn som en mulig placering til af det sted, hvor broelementerne skal bygges, men i sidste ende var det op til det vindende konsortium at beslutte, hvor broelementerne skal produceres, og det blev altså på Masnedø tæt ved det sted, hvor broen kommer til at stå.

Der er endnu ikke skrevet kontrakt med de vindende italienere, men det forventer Vejdirektoratet sker inden årets udgang. Selve byggeriet ventes at gå i gang til næste efterår, altså om et års tid.

Nedrivningen af garneriet på Masnedø begynder til december.

- Der er tale om et omfattende projekt, som kræver en ihærdig og grundig planlægning, før selve brobyggeriet kan gå i gang. Der vil henover de kommende fire år blive brug for hundredevis af folk, som skal leve og bo i området, mens de bygger broen.

- I den forbindelse vil vi også tage hul på næste fase i vores nære samarbejde med regionens kommuner, siger Niels Gottlieb, projektchef i Vejdirektoratet i pressemeddelelsen.

Den nye bro bliver fire kilometer lang.